Маладая Беларусь (рух)

**Малада́я Белару́сь** — беларускі агульнанацыянальны грамадска-палітычны рух, які існаваў у 2008—2013 гадах.
  		  	
## Гісторыя 
Рух «Маладая Беларусь» быў афіцыйна заснаваны 28 верасня 2008 года, у дзень правядзення парламенцкіх выбараў у Беларусі. Ідэя стварэння моладзевага руху належыць Артуру Фінкевічу, былому палітвязню і былому намесніку старшыні «Маладога фронту». Назва «Маладая Беларусь» упершыню з’явілася ў 2004 годзе. Гэта была назва перадвыбарчага блока, створанага перад парламенцкімі выбарамі ў Беларусі. Артур Фінкевіч быў тады адным з лідараў вышэйзгаданага перадвыбарчага блока.
	  	
## Лідар 
Лідарам руху «Маладая Беларусь» з моманту заснавання (28 верасня 2008 года) з’яўляецца Артур Фінкевіч. 10 ліпеня 2010 года ён быў пераабраны на з’ездзе руху ў Мінску.

## Мэтавая група 
Моладзь ва ўзросце 16-35 гадоў, студэнты вышэйшых навучальных устаноў, тэхнікумаў і прафесійных вучэльняў, сярэдніх школ, а таксама працоўная моладзь.

## Кастрычнік 2008 — студзень 2013 
Правядзенне серыі вулічных акцый і пікетаў, прысвечаных ахвярам палітычных рэпрэсій у Беларусі, у Мінску (акцыі ў памяць зніклага экс-міністра ўнутраных спраў Юрыя Захаранкі, акцыі ў памяць памерлай праваабаронцы Яны Паляковай) і ў розных гарадах краіны («Дзён салідарнасці»), арт-выступы ў дзень (10 снежня), калі была прынятая Усеагульная дэкларацыя правоў чалавека, барацьбы з гвалтоўнымі ваеннымі прызывамі актывістаў, пікеты ў знак пратэсту супраць фальсіфікацыі вынікаў рэферэндума 1996 года ў гадавіну яго правядзення, вывешванне нацыянальных бел-чырвона-белых сцягоў на дахах будынкаў на цэнтральных вуліцах Мінска і рэгіёнаў, удзел у масавых вулічных акцыях і дэманстрацыях, арганізаваных беларускімі апазіцыйнымі структурамі (Дзень Волі — 2009, 2010, 2012, Чарнобыльскі шлях- 2009—2012), правядзенне добраахвотных вулічных акцый, накіраваных на ачыстку тэрыторыі горада; флэш-мобу «Не любіш рэжым — кінь у мяне!» 2 снежня 2009 года.
	
Рух «Маладая Беларусь» быў адным з суб’ектаў, якія ўваходзілі ў арганізацыйны камітэт па падрыхтоўцы беларуска-еўрапейскага форуму ў лістападзе 2009 года, таксама быў адным з суб’ектаў, якія стваралі «Беларускі незалежніцкі блок», які быў створаны 27 кастрычніка 2009 года; удзельнікам цэлага шэрагу мясцовых дэмакратычных кааліцый на рэгіянальным узроўні.
  	 	
Правядзенне агульнанацыянальнай кампаніі «За незалежную Беларусь!», накіраванай на папулярызацыю нацыянальных сімвалаў (бел-чырвона-белага сцяга і герба «Пагоня (герб)») і канцэпцыі незалежнасці, якая мае найбольш важнае значэнне для краіны і яе народа. Кампанія праводзілася на працягу 5 месяцаў пачынаючы з 3 лістапада 2009 года і прайшла ў 40 гарадах Беларусі.
	  	
Стварэнне грамадскай ініцыятывы, на тэрыторыі мікрараёна Чыжоўка, мэта якой — вырашэнне сацыяльных праблем раёна. Пад ціскам ініцыятывы мясцовыя ўлады ў гэты час пашыраюць будынак паліклінікі ў дадзеным мікрараёне, таксама адрамантавалі дарогі і дваравыя тэрыторыі, таксама была палепшана інфраструктура мікрараёна (2009—2010).
  
Удзел у выбарах у мясцовыя Саветы дэпутатаў Рэспублікі Беларусь (2010 года): «Маладая Беларусь» выставіла 38-м сваіх кандыдатаў, па афіцыйных дадзеных ніхто не выйграў (па неафіцыйных дадзеных паводле сацыялагічных апытанняў пры «нармальным» падліку галасоў дэпутатамі сталі б мінімум 2 сябры руху «Маладая Беларусь»).

Удзел у Парламенцкай кампаніі: у планах было выставіць мінімум 10 кандыдатаў ад руху «Маладая Беларусь», аднак у сувязі з незразумелай сітуацыяй вакол выбараў унутры апазіцыі было прынята рашэнне засяродзіць свае намаганні на 2 акругах і выставіць такім чынам толькі 2-х сваіх кандыдатаў. У працэсе збору подпісаў, актывістамі руху было сабрана каля 3.200 подпісаў выбаршчыкаў, актывісты пагутарылі з больш чым 20.000 беларусаў, але гэта не перашкодзіла ўладам не зарэгістраваць абодвух кандыдатаў ад руху «Маладая Беларусь».
	  	
Больш за 120 сяброў руху «Маладая Беларусь» увайшлі ў ініцыятыўныя групы кандыдатаў у Прэзідэнты РБ (2010) і сабралі больш за 12.000 подпісаў у іх падтрымку, удзельнічалі ў распаўсюдзе матэрыялаў, пікетах у падтрымку кандыдатаў, сустрэчах з выбаршчыкамі.

## Спасылкі 
* Афіцыйны сайт Руху «Маладая Беларусь»
* Група Руху «Маладая Беларусь» у сацыяльнай сетцы «УКАНТАКЦЕ»
* Група Руху «Маладая Беларусь» у сацыяльнай сетцы «FACEBOOK»
* Акаўнт Руху «Маладая Беларусь» у сацыяльнай сетцы «TWITTER»

Катэгорыя:Маладзёжныя палітычныя арганізацыі Беларусі